b'\n_START_ARTICLE_\nCronusita\n_START_SECTION_\nCaracter\xc3\xadstiques\n_START_PARAGRAPH_\nLa cronusita \xc3\xa9s un sulfur de f\xc3\xb3rmula qu\xc3\xadmica Ca0.2CrS\xe2\x82\x82\xc2\xb72H\xe2\x82\x82O. Cristal\xc2\xb7litza en el sistema trigonal en forma de grans an\xc3\xa8drics, de fins a 1 mm, en enstatita. La seva duresa a l\'escala de Mohs \xc3\xa9s 1,5. _NEWLINE_Segons la classificaci\xc3\xb3 de Nickel-Strunz, la cronusita pertany a "02.F - Sulfurs d\'ars\xc3\xa8nic, \xc3\xa0lcalis, sulfurs amb halurs, \xc3\xb2xids, hidr\xc3\xb2xid, H\xe2\x82\x82O; amb alcalins (sense Cl, etc.)" juntament amb els seg\xc3\xbcents minerals: caswellsilverita, sch\xc3\xb6llhornita, chvileva\xc3\xafta, orickita, rasvumita, pautovita i colima\xc3\xafta.\n_START_SECTION_\nFormaci\xc3\xb3 i jaciments\n_START_PARAGRAPH_\nLa cronusita va ser descoberta al meteorit Norton County (Comtat de Norton, Kansas, Estats Units) en enstatita acondr\xc3\xadtica formada per la meteoritzaci\xc3\xb3 terrestre de la caswellsilverita. Es tracta de l\'\xc3\xbanic indret on ha estat trobada aquesta esp\xc3\xa8cie mineral. S\'ha trobat associada amb enstatita, alabandita ferrosa, troilita, daubreelita i altres hidr\xc3\xb2xids de ferro.'